 SERIKALI kupitia Wizara ya Kilimo imesema haijazuia uuzwaji wa nafaka nje ya nchi kama ambavyo imeripotiwa na baadhi ya vyombo vya habari.Akizungumza na vyombo vya habari jijini hapa, Naibu Waziri wa Kilimo, Omar Mgumba alisema kumekuwepo na taarifa zinazosambaa kwenye vyombo mbali mbali vya habari kuhusu serikali kupiga marufuku uuzaji wa nafaka ikiwemo mahindi, mbaazi na mtama nje, kuwa sio za kweli, bali serikali inaruhusu uuzaji ila kwa tahadhari.Mgumba alisema hivi sasa nchi inakabiliwa na changamoto ya mabadiliko ya tabianchi hivyo ni lazima wahakikishe wakulima wanauza nafaka hizo kwa tahadhari ili wasimalize akiba iliyopo.Alisema serikali imefanya uchunguzi wake na kubaini kuwa, kuna akiba ya mazao ya chakula kwa zaidi ya asilimia 124, hivyo kuwataka wananchi wasiwe na wasiwasi. Aidha, alitumia fursa hiyo kuwataka wananchi kuhakikisha wanalima mazao yanayostahimili ukame ili yakabiliane na mabadiliko ya tabianchi.